***Christiane F. – Å være ung er for jævlig*** (tysk originaltittel *Christiane F. – Wir Kinder vom Bahnhof Zoo*, på norsk «Vi barna fra Bahnhof Zoo») er en tysk spillefilm fra 1981 som baserer seg på den dokumentariske boken *Å være ung er for jævlig* (*Wir Kinder vom Bahnhof Zoo*).

Handling
--------

Temaet for filmen, som av mange regnes som en kultfilm, er det harde livet ved Bahnhof Zoo i Vest-Berlin på slutten av 1970-tallet og begynnelsen av 1980-tallet. Den er en brutal og realistisk fortelling om den unge jenta Christiane F. (Christiane Felscherinow, f. 1962), som bor i den fattige drabantbyen Gropiusstadt i Neukölln. Etter at familien går i oppløsning søker hun tilflukt i et belastet miljø rundt diskoteket «Sound». Der blir hun tilbudt narkotika, og etterhvert blir hun drevet ut i narkotikamisbruk og prostitusjon. Filmen ender med at Christiane leser på forsiden i avisen B.Z. at venninnen «Babsi» (Babette Döge) er død av en overdose som Tysklands da yngste heroinoffer, 14 år gammel.

Bakgrunn
--------

Gropiusstadt
Filmen er spilt inn på virkelige steder og i stor grad med amatørskuespillere (bare for hovedrolleinnehaveren Natja Brunckhorst, valgt blant 2000 andre unge jenter, ble filmen begynnelsen på en filmkarrière) og er en studie over narkotika- og prostitusjonsmiljøet. Den er svært tro mot boka og den faktiske historia. Perioden filmen finner sted i dekker tiden fra 1974 da Christiane F. som tolvåring kommer i kontakt med narkotika første gang til 1977 da Babsi dør, skjønt i filmen kan det se ut som ting skjer over et kortere tidsrom.

Bahnhof Zoo
Regissør Uli Edel fikk støtte fra David Bowie, og musikken fra hans Berlin-periode, da han selv ble avvent fra narkotika, spiller en mindre, men betydningsfull rolle i filmen. Den virkelige Christiane F. hadde vært til stede ved en konsert han holdt i Berlin. Disse scenene med David Bowie ble gjenskapt spesielt for filmen. Bowies sang *Heroes*, selv om den ikke opprinnelig er skrevet direkte for filmen, er nært forbundet med dens tematikk.

Biografien *Wir Kinder vom Bahnhof Zoo* ble skrevet av Stern-journalistene Kai Hermann og Horst Rieck 1977–1978 på bakgrunn av omfattende intervjuer med Christiane F. Opptakene til filmen fant sted fra august til november 1980 og hadde tysk première den 2. april 1981.

Beretningen om Christiane F. skapte offentlig debatt om filmens virkemidler, om den skremte unge jenter til å holde seg borte fra narkotika, eller om den faktisk glamoriserte det samme.

Medvirkende
-----------

* Natja Brunckhorst som Christiane,
* Thomas Haustein\* som Detlef,
* Jens Kuphal som Axel,
* Christiane Reichelt\* som Babsi,
* Daniela Jaeger\* som Kessi,
* David Bowie som David Bowie
* Reiner Wölk\* som Atze
* Jan Georg Effler\* som Bernd
* Kerstin Richter\* som Stella
* Peggy Bussieck\* som Puppi
* Kerstin Malessa\* som Tina
* Bernhard Janson\* som Milan
* Cathrine Schabeck\* som Linda

\* = har ikke spilt i noen andre filmer

Eksterne lenker
---------------

* (en) *Christiane F. – Å være ung er for jævlig* på Internet Movie Database Rediger på Wikidata

* (no) *Christiane F. – Å være ung er for jævlig* hos Filmfront Rediger på Wikidata

* (sv) *Christiane F. – Å være ung er for jævlig* i Svensk Filmdatabas Rediger på Wikidata

* (da) *Christiane F. – Å være ung er for jævlig* i Danmark Nationale Filminstitut Rediger på Wikidata

* (en) *Christiane F. – Å være ung er for jævlig* på AllMovie Rediger på Wikidata

* (fr) *Christiane F. – Å være ung er for jævlig* på Allociné Rediger på Wikidata

* (nl) *Christiane F. – Å være ung er for jævlig* på MovieMeter Rediger på Wikidata

* (de) *Christiane F. – Å være ung er for jævlig* på filmportal.de Rediger på Wikidata

* (en) *Christiane F. – Å være ung er for jævlig* på Turner Classic Movies Rediger på Wikidata

* (en) *Christiane F. – Å være ung er for jævlig* på Rotten Tomatoes Rediger på Wikidata

  



|  |  |
| --- | --- |
| Oppslagsverk/autoritetsdata | VIAF **·** GND
 |